« Alo ! Choant meus da gomz gand Alain dioustu.  - Boñjour deoh Aotrou Prezidant. Ema ar ministr kenta o kaozeal gand an Intron Angela Merkel.  - Angela a hortozo, ezomm meus da gomz gantañ dioustu. Buan !  - Ya, Aotrou Prezidant...  - Alo, Bernard ? Petra zo ? Fuloret eo Angela peogwir…?  - Alain, eur gudenn vrasoh eged fulor Angela on-eus. Klevet peus petra  zo o tremen e Breiz ?  - A ya, Bruce Springsteen o tond da ouel an erer koz. Marina deus prenet he billed dija.  - Alain ! meus ket choant da farsal. O komz deuz afer ar brezoneg emaon.  - Afer ar brezoneg ? Med warlene eo bet trohet toud budjetou ar hevredigeziou sevenadurel. Neo ket maro ar patois-ze hoaz ?  - Sod out pe betra ? Pe bouzar ? Peus ket klevet komz deuz ar gwalleur ahont ? Marteze eo red din soñjal en eur remaniement bennag. Fin… Lared a ran dit neuze : klañv eo  toud an dud gand ar brezoneg.  - Ya, gouzoud a ran, med o vervel ema toud an dud koz-se memestra.  - Nann, nemaon ket o komz deuz ar mammou-koz e Rostren pe me oar-me. Gwasoh eo : ar prefeded, toud kuzulierien ar rannvro ha memez ma sekretourez amañ. Ne ouien ket e oa Katell he eil ano-bihan ? Kuzet e oa bet diouzin. Komz a reont brezoneg bremañ.  - Neo ket gwir ? Paour-kêz tud ! Pegen trist evite !  - Trist ? Tamm ebed ! Eurüz int ! Resevet meus eul lizer gand Jules Guindé. Skriva a ra  e plas ar prefed, peogwir neo ket evid skriva galleg ken. Med lared a ra neo ket bet eürusoh biskoaz. Beb sadorn da noz e ya da zañsal gand kuzulierien an departamant.  - Dañsal ?  - Ya, skrivet neus eur barzoneg din memez : « Avec le plinn, fini le spleen, vive la gavotte, ça dépote. » Plinn ? Gavotte ? Ne gomprenan netra. Ouspenn-se e skriv eo deuet Dumezil koz da veza eur mestr war ar fisel. Petra a ra gand tammou fisel ? Klañv eo Guindé ivez sur a-walh, skrivet neus « fisel » e plas «  ficelle ».  - Malestou ! Med gounezet e-noa priz kenta ar skrivadenn Pivot. Eur sin fall eo ! Bernard, ganit ema ar wirionez. Fall-tre eo deuet da veza. Petra vo greet ?  - Petra vo greet ? Petra vo greet ? Med ne ouian ket... nann, ne ouian ket... Neus ket bet gwasa dizeur er vro choaz ! Tud eüruz o komz eur patois brein ? »